ПРАВИЛНИК ЗА ОРГАНИЗАЦИЯТА И ДЕЙНОСТТА НА ОБЩЕСТВЕНИЯ ПОСРЕДНИК НА ТЕРИТОРИЯТА НА БУРГАСКА ОБЩИНА
Приет с решение на Общински съвет - Бургас, по т. 7, Протокол № 8/30. 03. 2004 г., изм. и доп. с решения на Общински съвет – Бургас, по т.1, Протокол №10/27.05.2004 г.; по т.7, Протокол №20/24.02.2005 г.; по т.2, Протокол №44/30.01.2007 г.; по т.51, Протокол №10/19.06.2008 г.; по т.4, Протокол №13/28.06.2016 г.; по т.8, Протокол №37/30.01.2018 г.; изм. с Решение №2189/19.02.2018 г. по адм. дело №901/2017 г. на Върховен административен съд на Република България; по т.27, Протокол №6/28.01.2020 г.; по т.5, Протокол №20/23 и 24.02.2021 г.
ГЛАВА І 
ОБЩИ ПОЛОЖЕНИЯ
Чл. 1. (1) (изм. Протокол №37/30.01.2018 г.) Този Правилник се приема на основание чл. 21, ал. 2 и чл. 22, ал. 1 от Закона за местно самоуправление и местна администрация.
Чл. 2. (изм. с решение по т.1 от Протокол №10/27.05.2004 г.) Общественият посредник защитава правата и законните интереси на гражданите, когато те са нарушени от действия, или бездействия на общински органи и техните администрации и от лица, на които е възложено предоставянето на обществени услуги и съдейства за ефективно действаща местна власт чрез контрол върху нейните актове и действия.
Чл. 3. (1) Дейността на обществения посредник се осъществява чрез подаване на предложения и сигнали до местните органи, автори на оспорваните актове или до горестоящите им органи.
(2) Дейността на обществения посредник е насочена и към подобряване на качеството на административните услуги и повишаване на правната култура на гражданите.
Чл. 4 . (1) (изм. с решение по т. 2 от Протокол №44/30.01.2007 г.) При осъществяване на дейността си общественият посредник сътрудничи с Общинската администрация, Постоянните комисии към Общински съвет гр.Бургас и институциите,които обслужват административно гражданите .
(2) (Нова, приета с решение по т. 2 от Протокол №44/30.01.2007 г.) Общественият посредник може да си сътрудничи, взаимодейства и да обменя информация с омбудсмана на Република България.
(3) (Нова, приета с решение по т. 2 от Протокол №44/30.01.2007 г.) Общественият посредник работи в сътрудничество и може да се сдружава с обществени посредници от други общини.
Чл.5 (1) Органите на местно самоуправление и местната администрация са длъжни да оказват съдействие на обществения посредник при установяване на нарушения на законосъобразността и целесъобразността по жалбите на граждани и техните организации.
(2) (изм. с решение по т.7 от Протокол №20/24.02.2005 г.) Органите на местно самоуправление и местната администрация предоставят на обществения посредник необходимите сведения и данни в съответствие със законовите изисквания за достъп до информация, не по-късно от 14 дневен срок.
ГЛАВА II
 ПРИНЦИПИ
Чл. 6. (1) В дейността си общественият посредник се ръководи от принципите на: законността, независимостта, справедливостта, прозрачността и публичността, хуманността и толерантността.
(2) Общественият посредник осигурява равни възможности на гражданите да защитят правата и законните си интереси, независимо от техния пол, раса, националност, етническа принадлежност, социален произход, възраст, материален статус, политически пристрастия, религиозни вярвания.

ГЛАВА III 
ИЗБОР И МАНДАТ НА ОБЩЕСТВЕНИЯ ПОСРЕДНИК
Чл. 7. (1) Общественият посредник на територията на Бургаска община се избира от Общински съвет - Бургас, чрез конкурс.
(2) (изм. с решение по т.7 от Протокол №20/24.02.2005 г.) Конкурсът се обявява публично чрез електронните и печатни медии и се провежда в месечен срок от обявяването му.
Чл. 8. (1) За обществен посредник се избира пълнолетен, психически здрав, неосъждан, български гражданин, с високи морални качества, с постоянно местоживеене на територията на Бургаска община, със завършено висше образование и 10 години трудов стаж.
(2) При равни други условия, кандидатите със завършено висше образование “Право”, или “Публична администрация” имат предимство.
(3) (изм. с решение по т.7 от Протокол №20/24.02.2005 г.) За участие в конкурса кандидатите подават до Председателя на Общинския съвет заявление, мотивационно писмо, придружено с автобиография и други документи, удостоверяващи обстоятелствата по чл.8, ал. 1 и чл.13 от този правилник.
Чл. 9. Документите на кандидатите се проверяват от комисия в състав от седем общински съветници, определени с решение на Общинския съвет.
(2) (изм. с решение по т.7 от Протокол №20/24.02.2005 г.) Комисията провежда интервю с кандидатите, след което предлага трите най-добри кандидатури за избор пред Общинския съвет.
Чл. 10. (1) Общинския съвет избира обществения посредник с тайно гласуване, с квалифицирано мнозинство 2/3 от общия брой на общинските съветници.

(2) (нова, Протокол №6/28.01.2020 г.) Гласуването за общественият посредник се извършва с интегрална бюлетина, върху която са изписани имената на съответните кандидати.
(3) (нова, Протокол №6/28.01.2020 г.) Гласуването става с отбелязване на вот, със знак Х или V в квадратчето пред имената на съответния кандидат.

(4) (нова, Протокол №6/28.01.2020 г.) Зачертани и ръчно изписани бюлетини, празни пликове, бюлетини без отбелязвания на вот и с повече от едно отбелязвания, се смятат за недействителни гласове.
(5) (изм. с решение по т.7 от Протокол №20/24.02.2005 г., по т.4 от Протокол №13/28.06.2016 г., по т.27 от Протокол №6/28.01.2020 г.) В случай, че конкурсната процедура приключи без избор, предложение за провеждане на нов конкурс може да се внесе не по-рано от 6 месеца.
Чл.11. (1) (изм. с решение по т. 2 от Протокол №44/30.01.2007 г., по т.4 от Протокол №13/28.06.2016 г.) Общественият посредник се избира за срок от четири години и може да бъде преизбран на същата длъжност само за още един мандат.
(2)  (Нова, приета с решение по т. 2 от Протокол №44/30.01.2007 г.)
Общественият посредник има всички права по трудово правоотношение, възникнало от избора, освен тези, които противоречат или са несъвместими с неговото правно положение.
(3)  (Нова, приета с решение по т. 2 от Протокол №44/30.01.2007 г.) Общественият посредник ползва годишен отпуск от 22 работни дни, за което уведомява писмено председателя на общинския съвет и кмета на Общината.
Чл.12. Изборът за нов обществен посредник се произвежда не по-късно от два месеца преди изтичането на мандата. Общественият посредник продължава да изпълнява задълженията си до встъпване в длъжност на новоизбрания такъв.
Чл.13. (1) След встъпването си в длъжност общественият посредник не може да:
1.  работи в държавната или общинската администрация
2. е едноличен търговец, съдружник в търговско дружество, управител или изпълнителен член на търговско дружество, търговски пълномощник, търговски представител (прокурист), ликвидатор или синдик;
3.  е народен представител;
4.  е съветник в общински съвет
5.  е член на политическа партия или синдикална организация;
6.  работи по трудово правоотношение, освен като преподавател във висше училище.
7.  заема длъжност по управление в юридическо лице с нестопанска цел.

(2) (нова, Протокол №37/30.01.2018 г.) В срок до 1 месец от встъпването си в длъжност, обществения посредник следва да е предприел действия в изпълнение на ограниченията по ал.1. 
Чл.14. (изм. Протокол №37/30.01.2018 г.) (1) При осъществяване на дейността си общественият посредник се подпомага от екип от щатни сътрудници. Екипът е в състав до двама души.

(2) Правомощията на отделните членове на екипа и изискванията за заемане на съответната длъжност и се определят от обществения посредник.

(3) По предложение на обществения посредник кметът на Общината назначава и освобождава сътрудник на обществения посредник, съгласно предвидените средства за дейността на обществения посредник в одобрения годишен бюджет на Общината. 

(4) Общественият посредник определя работното време на екипа си.

(5) Дейността на обществения посредник може да се подпомага от външни експерти и специалисти, които работят по граждански договор, или на обществени начала.
Чл. 15. (1) (изм. с решение по т.4 от Протокол №13/28.06.2016 г.) Общественият посредник се освобождава предсрочно от длъжност при:
1.  установяване на несъвместимост или неизбираемост;
2.  фактическа невъзможност да изпълнява правомощията си повече от три месеца;
3.  влизане в сила на присъда за умишлено престъпление;
4. несправяне със задълженията си и при нарушаване на Конституцията и законите на страната или общоприетите морални правила за поведение в обществото;
5.  оставка;
6.  смърт.
(2) Решението за предсрочно прекратяване на правомощията на обществения посредник по ал. 1, т. 1, 2 и 4 се приема от Общинския съвет по искане най-малко на една пета от състава на общинския съвет, а основанията по ал. 1, т. 3, 5 и 6 се обявяват от председателя на Общинския съвет пред Общинския съвет.
(3) (отменена с решение по т.4 от Протокол №13/28.06.2016 г.) 
(4) В случаите на чл. 15, ал. 1, т. 1, 2 и т. 4 Общественият посредник се освобождава предсрочно с Решение на Общинския съвет, взето по реда на чл. 10 от настоящия правилник.
Чл. 16. (1) (изм. с решение по т.4 от Протокол №13/28.06.2016 г.) В случаите на предсрочно прекратяване правомощията на обществения посредник се провежда нова процедура по реда на чл. 10 от този Правилник, в тримесечен срок от влизането в сила на решението за прекратяване по чл. 15, ал. 1, т. 1, 2 или 4, или от обявяването по чл. 15, ал. 1, т. 3, 5 или 6.
(2) В случаите на предсрочно прекратяване правомощията на обществения посредник сътрудникът встъпва в неговата длъжност до избирането на нов обществен посредник.
ГЛАВА IV 
ПРАВОМОЩИЯ
Чл. 17. (1) Общественият посредник:
1. приема и разглежда жалби и сигнали за нарушения на права и свободи от държавните и общинските органи и техните администрации, както и от лицата, на които е възложено да предоставят обществени услуги;
2.  прави проверки по постъпилите жалби и сигнали;
3. отговаря писмено на лицето, което го е сезирало, в едномесечен срок; ако случаят изисква по-обстойна проверка, този срок е три месеца;
4. отправя предложения и препоръки за възстановяване на нарушените права и свободи пред съответните органи, техните администрации и лицата по т. 1;
5.  посредничи между административните органи и засегнатите лица за преодоляване на допуснатите нарушения и примирява позициите им;
6.  прави предложения и препоръки за отстраняване на причините и условията, които създават предпоставки за нарушения на правата и свободите;
7. уведомява органите на прокуратурата, когато има данни за извършено престъпление от общ характер.
(2) Общественият посредник действа и по своя инициатива, когато констатира, че не се създават необходимите условия за защита на правата и свободите на гражданите.
(3) Общественият посредник може да възлага на сътрудника си някои от своите правомощия.

(4) (нова, Протокол №37/30.01.2018 г.) Общественият посредник може да прави предложения до Кмета на Община Бургас за промени, изменения или допълнения в нормативни актове, приети от общински съвет Бургас. 
Чл. 18. (1) За изпълнение на правомощията си общественият посредник има право:
1. на достъп до органите, техните администрации и лицата по чл. 2, включително и да присъства при обсъждане и вземане на решения от тях;
2. да иска и получава навременна, точна и пълна информация от органите, техните администрации и лицата по чл. 2;
3. да изразява публично мнение и становища, включително в средствата за масово осведомяване;
4. (нова, Протокол №6/28.01.2020 г.) да участва в заседанията на общинския съвет, по ред, посочен в Правилника за организацията и дейността на общинския съвет, неговите комисии и взаимодействието му с общинската администрация на Община Бургас.
(2) Общественият посредник е длъжен да не разгласява обстоятелства, които представляват държавна, служебна, търговска тайна, както и лични данни за гражданите и техните организации, които са му станали известни във връзка с осъществяване на правомощията му.

(3) (нова, Протокол №37/30.01.2018 г.) Общественият посредник съхранява книжата си в архив, минимум 5 години от издаванетo им. След изтичането на този срок книжата се предават за съхранение в архива на Община Бургас, съгласно утвърдени вътрешни правила.
Чл. 19. Правомощията на обществения посредник не се отнасят до:
1.  вътрешнослужебните отношения на органите на местната власт;
2.  приватизацията и дейността на общински дружества;
3.  въпроси от личния живот на гражданите;
4.  съдебни процедури.
Чл. 20. Общественият посредник няма право да представлява лицата, които са се обърнали към него за защита пред съд или друга публична институция.

ГЛАВА V 
ПРОИЗВОДСТВО ПО ПОДАВАНЕ НА ЖАЛБИ И СИГНАЛИ
Чл. 21. (1) Жалби и сигнали до обществения посредник могат да подават както юридически лица и организации, чрез техните представители, така и физически лица без разлика на гражданство, пол, политическа принадлежност или религиозни убеждения, в случаите на:
1.  нарушаване на изискванията за законосъобразност и правилност на административните актове и действия на местните органи;
2.  неспазване на процедури за издаване на административни актове и предоставяне на административни услуги;
3. предоставяне на невярна или недостатъчна информация за упражняване на правата и задълженията на гражданите и реда и условията за извършване на административни услуги;
4. прояви на некомпетентност, недобросъвестност, мудност и
незачитане на достойнството на гражданите;
(2) Постъпилите жалби се завеждат в регистър.
Чл. 22. (1) (изм. Протокол №37/30.01.2018 г.) Жалбите и сигналите могат да бъдат писмени или устни, подадени лично, по пощата или по електронен път.
(2) Жалбата трябва да съдържа името и постоянния адрес на жалбоподателя, описание на нарушението, органа, администрацията или лицето, срещу които се подава жалбата. Към жалбата могат да бъдат приложени и писмени доказателства.
(3) Анонимни жалби и сигнали, както и такива за нарушения, извършени преди повече от две години, не се разглеждат.
(4)  Ако жалбата е устна, се съставя протокол, в който се съдържа информацията, изискуема по ал. 2.
Чл. 23. Получените жалби и сигнали се вписват в регистъра по чл. 21. В регистъра се отбелязват и предприетите по всеки конкретен случай мерки и резултатът от тях.
Чл. 24. (1) (изм. с решение на Общинския съвет по т.7 от  Протокол № 20/24.02.05 г.) Органите и лицата по чл. 2, до които се отнасят становищата, предложенията и препоръките на обществения посредник, са длъжни да ги разгледат в 30-дневен срок и да уведомят обществения посредник за предприетите от тях мерки.
(2) (нова, приета с решение на Общинския съвет по т.7 от Протокол № 20/24.02.05 г.) При неизпълнение на задълженията по предходната алинея, общественият посредник има право да уведоми писмено кмета на общината и да иска търсене на дисциплинарна отговорност.
Чл. 25. (1) Общественият посредник е длъжен да уведоми гражданите и представителите на техните организации в двадесет дневен срок от получаването на жалбата какви мерки ще предприеме по случая.
(2)  В случай на отказ, в срока по предходната алинея, общественият посредник е длъжен да изложи основанията за отказа и да препоръча други средства за постигане на желания резултат.
(3) За изясняване на фактическата обстановка общественият посредник събира допълнителни данни от гражданите или засегнатите органи.
Чл. 26. Производството пред обществения посредник е безплатно.
ГЛАВА VI 
ОТЧЕТНОСТ И ОТГОВОРНОСТ

Чл. 27. (изм. Протокол №37/30.01.2018 г.) Общественият посредник представя годишен отчет за дейността си и за извършените разходи през предходната година до 31 януари.
Чл. 28. (изм. Протокол №37/30.01.2018 г.) Отчетът съдържа:
1.  данни за разрешени случаи;
2.   данни за случаите, при които намесата на обществения посредник е останала без резултат и причините за това;
3.   обща информация за подадените жалби, по които проверките не са приключили;
4.  данни за отправените предложения и сигнали и мерките, предприети във връзка с тях;
5.    становище за прилагането на средствата за защита на законните права и интереси на гражданите.
Чл. 29. (изм. Протокол №37/30.01.2018 г.) (1) (Предишна ал. 2, изм. с решение по т.7 от Протокол №20/24.02.2005 г.) Отчетът се внася на сесия на общинския съвет до 31 март от календарната година
(2) (Предишна ал. 1, изм. с решение по т.7 от Протокол №20/24.02.2005 г., изм. Протокол №6/28.01.2020 г.) Кметът на община Бургас и общинските съветници се запознават със съдържанието на отчета и могат да изразят становища по него.
(3)    Общинският съвет приема годишния отчет на обществения посредник с обикновено мнозинство.
Чл.30. (изм. Протокол №37/30.01.2018 г.) (1) Отчетът на обществения посредник и решението на общинския съвет се публикуват в местните средства за масово осведомяване.
(2) Копия на доклада се предоставят в приемната на обществения посредник и в община Бургас на разположение на гражданите и техните организации.
Чл. 31. (изм. Протокол №37/30.01.2018 г.) Общественият посредник носи отговорност пред Общински съвет - Бургас за:
1.  неспазване на този правилник;
2.  нарушаване на правата и интересите на гражданите;
3.  нарушаване на изискванията за конфиденциалност;
4.  за прояви на незаинтересованост и необективност.

ГЛАВА VІІ 
ФИНАНСОВИ УСЛОВИЯ
Чл. 32. (изм. Протокол №37/30.01.2018 г.) (1) Финансовото, материалното и техническото осигуряване на обществения посредник и неговия екип сътрудници се поема от бюджета на Община Бургас.
(2) (изм. с решение по т. 2 от Протокол №44/30.01.2007 г.; по т.51 от  Протокол №10/19.06.2008 г.; по т.4 от Протокол №13/28.06.2016 г., изм. Протокол №6/28.01.2020 г.; изм. Протокол №20/23 и 24.02.2021 г.) Общественият посредник получава месечно възнаграждение в размер на 90% от възнаграждението на председателя на Общинския съвет, определено в чл.8, ал.3 от Правилника за организацията и дейността на общинския съвет, неговите комисии и взаимодействието му с общинската администрация на Община Бургас.
(3) (Отм. с решение по т. 2 от Протокол №44/30.01.2007 г.)
(4) (Изм. с решение по т. 2 от Протокол №44/30.01.2007 г., по т.4 от Протокол №13/28.06.2016 г.) Община Бургас осигурява помещение и необходимото оборудване за дейността на обществения посредник и неговия екип от сътрудници.
(5) Работното време на обществения посредник и неговият сътрудник съвпада с това на общинската администрация.
(6) С решение на Общинския съвет, в дейността си общественият посредник се подпомага и от средства, отпуснати от спонсорства на неправителствени местни и чуждестранни неправителствени организации и структури.

ПРЕХОДНИ И ЗАКЛЮЧИТЕЛНИ РАЗПОРЕДБИ
§ 1. За всички неуредени въпроси по дейността на обществения посредник се прилагат разпоредбите на ЗАП, ЗМСМА и Закона за омбудсмана.
§ 2. Правилникът влиза в сила в седемдневен срок от приемането му от Общинския съвет и подлежи на публикуване в средствата за масово осведомяване.

§ 3. (нов, приет с решение по т.4 от Протокол №13/28.06.2016 г.; отм. с Решение №2189/19.02.2018 г. по адм. дело №901/2017 г. на Върховен административен съд на Република България) 

Председател на Общински съвет – Бургас: 
/Проф. д-р Севдалина Турманова/
Секретар на Община Бургас: 
 




/Божидар Кънчев/
